DIRETTIVA TAL-KUMMISSJONI 2007/21/KE
ta’ l-10 ta’ April 2007
li temenda d-Direttiva tal-Kunsill 91/414/KEE fir-rigward tad-data ta’ l-għeluq għall-inklużjoni fl-Anness I tas-sustanzi attivi azoxystrobin, imazalil, kresoxim-metile, spiroxamin, azimsulfuron, kalċju-prohexadion u fluroksipir
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta' Lulju 1991 dwar it-tqegħid fis-suq ta' prodotti għall-ħarsien tal-pjanti (1), u b'mod partikolari l-Artikolu 5(5) tagħha,
Billi:
(1)
Bid-Direttiva tal-Kummissjoni 98/47/KE (2) l-azoxystrobin ġie inkluż sa l-1 ta' Lulju 2008, bid-Direttiva tal-Kummissjoni 97/73 (3) l-imazalil ġie inkluż sal-31 ta’ Diċembru 2008, bid-Direttiva tal-Kummissjoni 1999/1/KE (4) l-kresoxim-metile ġie inkluż sal-31 ta' Jannar 2009, bid-Direttiva tal-Kummissjoni 1999/73/KE (5) l-ispiroxamin ġie inkluż sa l-1 ta' Settembru 2009, bid-Direttiva tal-Kummissjoni 1999/80/KE (6) l-azimsulfuron ġie inkluż sa l-1 ta' Ottubru 2009, bid-Direttiva tal-Kummissjoni 2000/50/KE (7) l-kalċju-prohexadion ġie inkluż sa l-20 ta' Ottubru 2010 u bid-Direttiva tal-Kummissjoni 2000/10/KE (8) l-fluroksipir ġie inkluż sat-30 ta' Novembru 2010 bħala sustanzi attivi fl-Anness I tad-Direttiva tal-Kunsill 91/414/KEE.
(2)
L-inklużjoni ta’ sustanza attiva tista' tiġġedded fuq talba sakemm l-applikazzjoni ssir mill-inqas sentejn qabel ma' l-inklużjoni tkun waslet biex tiskadi. Il-Kummissjoni rċiviet talbiet fir-rigward tat-tiġdid ta’ l-inklużjoni għas-sustanzi kollha msemmija hawn fuq.
(3)
Il-Kummissjoni se jkollha tistipula regoli dettaljati dwar il-preżentazzjoni u l-valutazzjoni ta' tagħrif ulterjuri neċessarju għat-tiġdid ta' l-inklużjoni ta' l-Anness I. Għalhekk huwa ġustifikat li tiġġedded l-inklużjoni tas-sustanzi attivi msemmija hawn fuq fl-Anness I għal perjodu neċessarju sabiex jippermetti li n-notifikaturi jippreparaw l-applikazzjonijiet tagħhom u jippermettu lill-Kummissjoni li torganizza l-valutazzjoni tagħhom u tieħu deċiżjoni.
(4)
Huwa għalhekk xieraq li d-Direttiva 91/414/KE tkun emendata skond dan.
(5)
Il-miżuri previsti f’din id-Direttiva huma konformi ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DIRETTIVA:
Artikolu 1
L-Anness I tad-Direttiva 91/414/KEE huwa emendat kif stipulat fl-Anness ta’ din id-Direttiva.
Artikolu 2
L-Istati Membri għandhom jadottaw u jippubblikaw sa mhux iktar tard mit-12 ta’ Diċembru 2007, il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva. Huma għandhom jikkomunikaw minnufih lill-Kummissjoni it-test ta’ dawn id-dispożizzjonijiet u tabella ta’ korrelazzjoni bejn dawn id-dispożizzjonijiet u din id-Direttiva.
Għandhom japplikaw dawn id-dispożizzjonijiet mit-13 ta’ Diċembru 2007.
Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew ikunu akkumpanjati mit-tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir it-tali referenza.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, 10 ta’ April 2007.